Tiit Sokk

**Tiit Sokk** (sündinud 15. novembril 1964) on eesti endine korvpallur ja praegune korvpallitreener, kes töötab 2020. aastast Tartu Ülikooli korvpallimeeskonna treenerina. 
Sokk võitis Nõukogude Liidu korvpallikoondise koosseisus 1988. aasta olümpiamängude kulla, 1986. ja 1990. aasta maailmameistrivõistluste hõbeda ning 1989. aasta Euroopa meistrivõistluste pronksi. Aastatel 2004–2007 ja 2009–2019 peatreenerina Eesti korvpallikoondist juhendanud Sokk valiti 2010. aastal Eesti korvpalli kuulsuste halli.

## Haridustee
Sokk lõpetas 1983. aastal Tallinna Spordiinternaatkooli ja õppis aastatel 1983–1984 Tallinna Polütehnilise Instituudi majandusteaduskonnas.

## Korvpallurikarjäär

Sokk võistles aastatel 1981–1984, 1986–1992 ja 1996–1997 Kalevi esindusmeeskonnas ja Eesti koondises. 1991. aastal tuli ta Tallinna Kalevi koosseisus NSV Liidu meistriks.

Ta on mänginud Nõukogude Liidu noortekoondises ja võitis NSV Liidu noortekoondisega 1980. aastal Euroopa noormeeste (U17) meistrivõistlusel Kreekas, koos Arvidas Sabonise, I. Miglinieksi, P. Jõgi ja meeskonnaga Europa noortemeistri tiitli. Sokk tuli Nõukogude Liidu korvpallikoondise põhimängujuhina 1988. aastal olümpiavõitjaks. Lisaks võitis ta NSV Liidu koosseisus 1986. ja 1990. aastal maailmameistrivõistluste hõbe- ning 1989. aastal Euroopa meistrivõistluste pronksmedali.

Aastatel 1992–1996 Ateena Panathinaikόses ja 1997–1998 Saloniki Arises mänginud Sokk võitis 1993. ja 1996. aastal Kreeka karika, 1993., 1995. ja 1996. aasta Kreeka meistrivõistluste hõbe- ning 1994. aastal pronksmedali. Kreekas mängis ta Kreeka kodakondsuses ja nime **Tout Giannopoulos** all.

## Klubid
* Tallinna Kalev (1981–1984) 
* Moskva Dinamo (1984–1986) 
* Tallinna Kalev (1986–1992)
* Panathinaikόs BC (1992–1996) 
* Tallinna Kalev (1996–1997)
* Saloniki Aris (1997–1998)

## Treenerikarjäär
Tiit Sokk töötas aastatel 1998–2004 ja 2005–2008 peatreenerina Nybiti meeskonnas, kellega võitis Eesti meistrivõistlustel 1999. ja 2004. aastal kaks hõbe- ning 2000–2002 ja 2006. aastal neli pronksmedalit. 2010. aastal BC Kalev/Cramo (meistrivõistluste pronksmedal) abitreener olnud Sokk on peatreenerina juhendanud ka TTÜ korvpallimeeskonda ja esiliigaklubi Betoonimeister. Tiit Sokul on alates 2017. aastast korvpallitreeneri 7. kutsetase. Aastatel 2020–2022 oli Sokk ametis Tartu Ülikooli korvpallimeeskonna abitreenerina (meistrivõistluste hõbemedal 2022).

Aastatel 2004–2007 ja 2009–2019 oli Sokk Eesti korvpallikoondise peatreener. Tema käe all saavutas Eesti koondis 2015. aasta Euroopa meistrivõistlustel 20. koha. Ta on juhendanud Eesti koondist 157 mängus, mis on suurim näit treenerite hulgas.

Tiit Sokk rajas Tallinnas 1997. aastal omanimelise korvpallikooli, ta on olnud selle treener. Aastatel 2015–2023 oli ta Spordiklubi Nord ja aastast 2023 on Korvpalliklubi Sokud treener.

Sokk on olnud aastatel 2016–2020 Eesti Korvpalliliidu juhatuse liige.

## Tunnustus
* 1988 – Kalevi auliige
* 1991 – aasta meessportlane
* 2002 – Eesti Olümpiakomitee auliige
* 2005 – Eesti Punase Risti II klassi teenetemärk
* 2006 – Eesti Olümpiakomitee teenetemärk
* 2010 – Eesti korvpalli kuulsuste hall (valitud esimesena)
* 2016 – aasta isa
* 2020 – Eesti Spordi Kuulsuste Hall
* 2021 – Tallinna teenetemärk

## Isiklikku
Tema isa August Sokk (1935–1987) oli korvpallur ja korvpallitreener, ema Liana Sokk on endine iluvõimleja, emapoolne vanaema Olga Masing oli suusataja, tennisetreener ja sporditegelane. Korvpallurid Tanel Sokk ja Sten-Timmu Sokk on Tiit Soku pojad.

## Viited

## Kirjandus
*"Tähetund". Paavo Kivine, Eesti Ajakirjanike Liit. Tallinn 1990, Kirjastus: Eesti Raamat; 
*"Eesti korvpall. Portreed". Vello Lään, Märt Ibrus. Tallinn 2006, Kirjastus: Eesti Korvpalliliit. ISBN 9949-406-68-4; 
*"101 Eesti spordilugu". Tiit Karuks. Tallinn, 2011, Kirjastus: Varrak. ISBN 9789985323984; 
*"Tiit Sokk". Tiit Lääne. Tallinn, 2014. Kirjastus: Eesti Olümpiakomitee; 
*"Kaheksa kanget". Tiit Karuks. Tallinn, 2015. Kirjastus: Ajakirjade Kirjastus. ISBN 9789949390533; 
*"Üks ajastu, kaks põlvkonda, kolm tipphetke". Ville Arike. Tallinn, 2014. Kirjastaja: Ajakirjade Kirjastus. ISBN 9789949390021

## Välislingid
* 
*Abitreener Tiit Sokk: iga päev on uus lahing, isegi treeningul. Postimees, 10. juuli 2020.
*Juubilar Tiit Sokk: mul ei ole enam nii palju pingeid kui vanasti. Saan rahulikumalt magada. sport.delfi.ee, 15. november 2024.